বিজেপি’র প্রাক্তন নেতা দয়াশঙ্কর সিংহের অশালীন মন্তব্য প্রসঙ্গে নিজেকে ‘দেবী’ বলে বর্ণনা করলেন বিএসপি নেত্রী মায়াবতী।
ওই মন্তব্যের জেরে গতরাতে দয়া’কে দল থেকে বহিষ্কার করে বিজেপি। এ প্রসঙ্গে আজ মায়ার মন্তব্য, ‘‘বিজেপি দয়াশঙ্করকে বহিষ্কার করেছে, ভাল কথা। কিন্তু তাঁর বিরুদ্ধে এফআইআর করল না কেন? আমি শুধু বহেনজি নই, লোকে আমাকে দেবী বলে পুজো করে।’’ দলিত নিগ্রহ নিয়ে রাজ্যসভায় আলোচনায় তিনি বলেন, ‘‘বিজেপি এবং কংগ্রেস, দুই দলই দলিতদের নিয়ে শুধু রাজনীতি করে।’’ 
এরই মধ্যে দয়াশঙ্করকে নিয়ে বিএসপি’র দুই স্থানীয় নেত্রীর পাল্টা মন্তব্য ঘিরে বিতর্ক শুরু হয়েছে। চণ্ডীগড়ের বিএসপি নেত্রী জন্নত জাহান-উল-হক বলেন, ‘‘যে আমাকে ওঁর (দয়াশঙ্কর) জিভ কেটে এনে দেবে, আমি তাঁকে ৫০ লক্ষ টাকা দেব।’’ বিএসপি’র আরেক নেত্রী ঊষা চৌধুরী দয়াশঙ্করকে ‘অবৈধ সন্তান’ বলে মন্তব্য করে সমালোচনার মুখে পড়েছেন।
দয়াশঙ্করের বিরুদ্ধে গতকাল এফআইআর করেছিল বিএসপি-ই। তাঁকে গ্রেফতারের দাবিতে দলের কর্মী-সমর্থকেরা শহরের হজরতগঞ্জ এলাকায় বি আর অম্বেডকরের মূর্তির সামনে আজ ধর্নায় বসেন। পোড়ানো হয় দয়াশঙ্করের কুশপুতুল। বেশ কয়েকঘণ্টা বিক্ষোভ চলার পর লখনউ পুলিশের তরফে প্রতিশ্রুতি দেওয়া হয়, ৩৬ ঘণ্টার মধ্যে গ্রেফতার করা হবে দয়াশঙ্করকে। এর পরেই ধর্না তুলে নেয় বিএসপি। অভিযুক্ত নেতার সন্ধান পেতে তাঁর ভাইকে জিজ্ঞাসাবাদ করেছে পুলিশ।